**ПРЕДЛОГ ЗАКОН**

**ЗА ПОТТИКНУВАЊЕ НА ИНДИВИДУАЛНИ ИНВЕСТИТОРИ**

**– БИЗНИС АНГЕЛИ**

**I.**

 **OПШТИ ОДРЕДБИ**

**Предмет**

**Член 1**

Со овој закон се уредуваат погодностите за инвестирање на физичките лица – индивидуални инвеститори – бизнис ангели; типовите на трговски друштва во кои може да вложуваат индивидуалните инвеститори – бизнис ангели; меѓусебните обврски на индивидуалните инвеститори – бизнис ангели и трговското друштво во кое вложуваат; инвестициските критериуми, ограничувања на инвестициите и оперативните полиња; условите под кои овие лица можат да остварат даночни олеснувања и критериумите за остварување даночни олеснувања; здружувањето во мрежи на индивидуалните инвеститори – бизнис ангели; надзорот над реализација на инвестицискиот процес и други прашања поврзани со функционирањето на системот на индивидуалните инвеститори – бизнис ангели.

**Супсидијарна примена на други закони**

**Член 2**

1. На прашањата кои се поврзани со работењето на трговските друштва кои не се посебно регулирани со овој закон, ќе се применуваат одредбите од Законот за трговските друштва.
2. На прашањата кои се поврзани со даночните олеснувања, а кои не се посебно регулирани со овој закон, ќе се применуваат одредбите од Законот за даночна постапка, и Законот за данокот за личен доход.
3. На прашањата поврзани со иновативни проекти финансирани од индивидуални инвеститори – бизнис ангели, како и за прашањата поврзани со иновациската дејност, примената на резултатите од иновациската дејност, научноистражувачката дејност, техничките и технолошките знаења, пронајдоците и иновациите, ќе се применуваат одредбите од Законот за иновациската дејност и Законот за индустриската сопственост.
4. На прашањата поврзани со стечајната постапка, управувањето и располагањето со имотот што влегува во стечајната маса, намирувањето на побарувањата на доверителите во стечајната постапка, правните последици од отворањето на стечајната постапка и другите прашања поврзани со стечајот ќе се применуваат одредбите од Законот за стечај.

**Цел**

**Член 3**

Целта на овој закон е да го поттикне инвестирањето на физичките лица кои имаат можност да вложат финансиски средства - пари и да дадат своја експертиза и совети во насока на развој на друштвата во кои инвестираат, да ги поттикне инвестициските активности во друштва кои имаат потенцијал за раст и развој, да ги заштити интересите на инвеститорите и да поттикне одговорен раст на претприемачките активности.

**Значење на употребени поими**

**Член 4**

Изразите употребени во овој закон го имаат следново значење:

1. **„Индивидуален инвеститор – бизнис ангел“** е физичко лице, кое вложува финансиски средства – пари во микро, мало или средно друштво со ограничена одговорност и кое со својата инвестиција придонесува за создавање на нови или значително подобрени стоки, услуги или процеси, а во замена за сопственички удел во друштвото;
2. **„Друштво со ограничена одговорност“** е трговско друштво основано во согласност Законот за трговските друштва какодруштво со ограничена одговорност, друштво со ограничена одговорност основано од едно лице и поедноставено друштво со ограничена одговорност;
3. **„Микро трговец“** е трговец класифициран како микро трговец во согласност со Законот за трговските друштва;
4. **„Мал трговец“** е трговец класифициран како мал трговец во согласност со Законот за трговските друштва;
5. **„Среден трговец“** трговец класифициран како среден трговец во согласност со Законот за трговските друштва;
6. **„Капитал на индивидуален инвеститор - бизнис ангел“** се финансиски средства со кои располага еден индивидуален инвеститор **-** бизнис ангел , а се наменети за инвестирање во трговски друштва на начинот утврден со овој овој закон;
7. **„Ангелска инвестиција“** е инвестицијата која ја остварува еден или повеќе индивидуални инвеститори - бизнис ангели во друштво со ограничена одговорност (микро, мало или средно трговско друштво) со која се стекнува со нов удел од сопственоста на трговско друштво од страна на бизнис ангел преку индивидуална инвестиција или со-инвестиција од еден или повеќе бизнис ангели;
8. **„Со-инвестиција“** е заедничко инвестирање на група на индивидуални инвеститори - бизнис ангели во едно трговско друштво со ограничена одговорност;
9. **„Министерство“** е органот на државната управа надлежен за економијата и трудот (во натамошниот текст: Министерство);
10. **„Министер“** е функционерот којшто раководи со министерството од точка 9 на овој член;
11. **„Мрежи на индивидуални инвеститори - бизнис ангели“** се непрофитни правни лица кои се организираат согласно одредбите на Законот за здруженија и фондации.;
12. **„Регистар на индивидуални инвеститори - бизнис ангели“** е централизирана база на податоци што содржи информации за регистрираните бизнис ангели, нивните инвестиции и други релевантни податоци, којшто го води Министерството за економија и труд.

**II.**

**ТРГОВСКО ДРУШТВО ВО КОЕ МОЖЕ ДА ВЛОЖУВА ИНДИВИДУАЛЕН ИНВЕСТИТОР - БИЗНИС АНГЕЛ**

**Член 5**

Индивидуалниот инвеститор – бизнис ангел може да инвестира во друштво со ограничена одговорност и да се стекне со право да ги користи поволностите утврдени со овој закон, доколку друштвото:

1. е класифицирано како микро, мал или среден трговец согласно Законот за трговски друштва;
2. не се наоѓа во постапка за стечај и ликвидација;
3. нема котација на хартии од вредност;
4. нема сопственичка, управувачка, организациска поврзаност со индивидуалниот инвеститор бизнис ангел пред настанување инвестицијата.

**Ограничувања на областите во кои може да инвестира индивидуалниот инвеститор – бизнис ангел**

**Член 6**

Нема да се сметат за ангелски инвестиции и нема да се применуваат одредбите на овој закон за инвестициите направени во следните области:

1. банкарство;
2. осигурување и реосигурување на пазарот на капитал, финансиско посредување, и други активности од финансиската област;
3. трансакции со недвижности, изнајмување на недвижности, посредување со недвижности, развој на недвижности;
4. игри на среќа и обложување;
5. производство или продажба на челик;
6. производство или продажба на јаглен;
7. производство или продажба на оружје, муниција, експлозиви, тутун, алкохол, растенија, наркотични и психотропни супстанции и препарати;
8. консултантски услуги во која било област.

**Обем на ангелските инвестиции**

**Член 7**

Индивидуалниот инвеститор – бизнис ангел може да ги ги користи поволностите утврдени со овој закон доколку неговата инвестиција е исклучиво во пари и при тоа не е пониска од 5.000 евра во денарска противвредност и не е повисока од 250.000 евра во денарска противвредност.

**Ограничувања на сопственички удели**

**Член 8**

Индивидуалниот инвеститор – бизнис ангел или група на индивидуални инвеститори – бизнис ангели, без оглед на тоа дали вложува еден или повеќе пати, може да се стекне со најмногу 25% од сопственоста во друштвото во кое вложува.

**Ограничувања на учеството на индивидуалниот инвеститор - бизнис ангел во управувачката структура**

**Член 9**

1. Степенот на вклученост на индивидуалниот инвеститор - бизнис ангел во трговското друштво во кое вложува, се ограничува на содружник кој не смее да прима плати или други надоместоци од работен однос од трговското друштво во кое вложува.
2. Индивидуалниот инвеститор - бизнис ангел не може да биде управител на трговското друштво во кое вложува.

**Договор за регулирање на односите меѓу индивидуалниот инвеститор - бизнис ангел и трговското друштво во кое вложува**

**Член 10**

За инвестирањето на средствата индивидуалниот инвеститор - бизнис ангел склучува договор со трговското друштво, со кој се регулираат взаемните односи, права и обврски.

**Со-инвестирање**

**Член 11**

1. Група на повеќе индивидуални инвеститори - бизнис ангели може да се здружат да инвестираат заедно во одредено трговско друштво, согласно условите утврдени со овој закон.
2. Во случај на со-инвестирање од инидвидуалните инвеститори – бизнис ангели меѓусебно одлучуваат и наведуваат во меѓусебен договор, кој ќе биде нивен претставник , кој ја претстава групата и кој во името на групата комуницира со останатите бизнис-ангели и со претставници на трговското друштво во кое се вложува.
3. Статусот на индивидуалните инвеститори – бизнис ангели кои се здружиле да инвестираат и нивниот однос со друштвото се регулира согласно одредбите за сосопственост на удел од Законот за трговските друштва.

**Ограничувања при со-инвестирање**

**Член 12**

Минималниот износ на инвестиција за секој индивидуален инвеститор - бизнис -ангел кој учествува во со-инвестирање изнесува најмалку 5.000 евра во денарска противвредност, а притоа вкупниот износ на нивната заедничка инвестиција не може да биде повисок од 250.000 евра во денарска противвредност.

**Пријавување и регистрација на инвестицијата**

**Член 13**

Индивидуалните инвеститори – бизнис ангели кои направиле инвестиција согласно одредбите на овој закон имаат право на определени даночни олеснувања утврдени со членот 19 од овој закон, доколку својата инвестиција ја пријавиле и регистрирале во регистарот на инвестиции на индивидуалните инвеститори – бизнис ангели.

Со уписот на инвестицијата во регистарот на инвестиции на индивидуалните инвеститори, инвеститорите се стекнуваат со статус на индивидуален инвеститор – бизнис ангел.

**Член 14**

1. Пријавувањето и регистрирањето на инвестицијата на индивидуалните инвеститори – бизнис ангели се врши во регистарот на инвестиции на индивидуалните инвеститори -бизнис ангели на начин утврден со овој закон .
2. Регистарот на инвестиции на индивидуалните инвеститори – бизнис ангели и постапката за упис во овој регистар ги води Министерството.
3. Постапка од ставот 2 на овој член се спроведува согласно одредбите на Законот за општата управна постапка.
4. За секоја нова инвестиција индивидуалниот инвеститор – бизнис ангел спроведува нова постапка за пријавување и регистрација.

**Член 15**

1. Пријавувањето на инвестицијата започнува со поднесување на пријава од индивидуалниот инвеститор до Министерството.
2. Кон пријавата од ставот (1) на овој член, барателот поднесува:
3. Документ за утврдување на идентитетот (копија од лична карта или пасош);
4. Потврда од Управата за јавни приходи за подмирени даночни обврски не постара од 15 дена од денот на поднесување на пријавата;
5. Тековна состојба на трговското друштво во која е запишан влогот на индивидуалниот инвеститор како удел во друштвото;
6. Потврда -уплатница за извршена уплата на инвестицијата од страна на индивидуалниот инвеститор – бизнис ангел;
7. Изјава од друштвото во кое е извршена инвестицијата дека индивидуалниот инвеститор – бизнис ангел, вложил парични средства и дека помеѓу лицето и друштвото е склучен договорот утврден со членот 10 од овој закон со кој се регулирани сите меѓусебни односи помеѓу друштвото и лицето во врска со инвестицијата. Во изјавата се наведува и дека друштвото не работи во една од областите наведени во членот 6 од овој Закон и дека немало сопственичка, управувачка, организациска поврзаност со индивидуалниот инвеститор бизнис ангел пред настанување инвестицијата.
8. Документите од ставот (2) на овој член се приложуваат во оригинал или копии заверени на нотар.
9. Формата и содржината на пријавата ги пропишува Министерот.

**Член 16**

1. По приемот на пријавата од член 15 став (1) од овој закон, од страна на Министерството се врши проверка на уредноста на пријавата.
2. Ако пријавата е неуредна, Министерството за тоа писмено го известува подносителот кој има рок од 15 дена да ја комплетира пријавата.
3. Доколку во утврдениот рок подносителот не ја комплетирал пријавата согласно став (2) на овој член, Министерот ќе донесе решение за одбивање на пријавата.
4. Ако пријавата од член 15 став (1) од овој закон е уредна се пристапува кон разгледување на пријавата.
5. Ако Министерството утврди дека се исполнети условите наведени во членот 15, Министерството во рок од 8 дена дена од денот па приемот на комплетната документација носи решение за упис на инвестицијата во регистарот на инвестиции на индивидуални инвеститори – бизнис ангели, со што се смета дека регистрацијата на инвестицијата е извршена.
6. Формата и содржината на решението за одбивање на пријавата и формата и содржината на решението за упис во регистарот на инвестиции на индивидуални инвеститори – бизнис ангели ги пропишува Министерот

**Член 17**

Решението за упис на инвестицијата во регистарот на инвестиции на индивидуални инвеститори – бизнис ангели претставува основа инвеститорот да ги искористи поволностите утврдени во член 19 од овој закон.

**Член 18**

1. Регистарот на инвестиции на индивидуални инвеститори – бизнис ангели го води Министерството.
2. Регистарот претставува централизирана база и евиденција за индивидуалните инвеститори – бизнис ангели и нивните активности, односно инвестициска историја.
3. Министерството го запишува индивидуалниот инвеститор - бизнис ангел во Регистарот по службена должност, на денот на потпишување на решението од страна на Министерот.
4. Регистарот на индивидуалните инвестиции – бизнис ангели ги содржи следните податоци:
5. Податоци за индивидуалниот инвеститор – бизнис ангел;
6. Податоци за субјектот во кој инвестира индивидуалниот инвеститор – бизнис ангел;
7. Износ на инвестицијата;
8. Информации за контакт;
9. Информации за евентуално членство во мрежи на бизнис ангели.
10. Формата и содржината на регистарот и начинот на водење на регистарот ги пропишува Министерот.

**Даночни ослободувања и олеснувања**

**Член 19**

1. Индивидуалните инвеститори - бизнис ангели на кои им е издадено Решение за упис на инвестицијата во регистарот на инвестиции на индивидуални инвеститори – бизнис ангели, имаат право на:
2. 50% ослободување од данок на личен доход по основ на дивиденда остварена со учество во добивката на друштвото во кое имаат инвестирано, а за период од пет години од денот на стекнување со уделот во друштвото.
3. Ослободувања од 100% од данок на личен доход за капитална добивка остварена од продажба на уделот (ангелската инвестиција) до вредноста на 100.000 евра во денарска противвредност , односно ослободување од 50% за делот од капиталната добивка кој го надминува износот од 100.000 евра во денарска противвредност, а под услов индивидуалниот инвеститор - бизнис ангел да не го отуѓува уделот во период од 3 (три) годни откако се стекнал со него.
4. Вкупната, кумулативна вредност на износите за кои се доделуваат даночните ослободувања согласно одредбите од ставот (1) на овој член не може да го надмине износот од 250.000 евра во денарска противвредност.
5. Начинот на спроведување на даночните ослободувања од данокот на личен доход од ставот (1) на овој член ги пропишува Министерот за финансии во соработка со Министерот за економија и труд.

**III.**

**MРЕЖИ НА БИЗНИС АНГЕЛИ**

**Основање на мрежи на бизнис ангели**

**Член 20**

1. Мрежите на индивидуалните инвеститори-бизнис ангели се основаат со цел да се промовира и зајакне соработката, размената на информации и спојувањето на индивидуалните инвеститори - бизнис ангели кои располагаат со финансиски средства со претприемачите кои имаа потреба од финансирање.
2. Мрежите на индивидуалните инвеститори - бизнис ангели се непрофитни правни лица кои се организираат согласно одредбите на Законот за здруженија и фондации.
3. Мрежите на индивидуалните инвеститори бизнис ангели работат во согласност со прописите утврдени во овој закон, со законите кои имаат супсидијарна примена и другите релевантни важечки прописи.
4. Мрежите на индивидуални инвеститори – бизнис ангели може да учествуваат во активности со кои се стимулира ангелското инвестирање и да аплицираат за добивање на средства од буџетот на Република Северна Македонија и други донатори со кои се промовира и стимулира ангелското инвестирање.
5. За да можат да аплицираат за средствата од став 4 на овој член мрежите на бизнис ангели мора да докажат дека во нив членуваат најмалку 3 индивидуални инвеститори – бизнис ангели, чии инвестиции се регистрирани во регистарот на инвестиции на индивидуални инвеститори.

**Поддршка на мрежите на бизнис ангели**

**Член 21**

Заради зголемување на конкурентноста и иновативноста и зајакнување и интензивирање на комуникацијата помеѓу потенцијалните индивидуални инвеститори - бизнис ангели и претприемачите, во Програмите за развој и претприемништвото и конкурентноста на малите и средни претпријатија се предвидуваат мерки, активности и средства за поддршка и развој на мрежите на бизнис ангели, а кои се финансирани од Владата на Република Северна Македонија.

**Обработка на податоци**

**Член 22**

Информациите од бизнис ангелите и другите информации доставени од трговските друштва во кои вложуваат бизнис ангели ќе се користат за обработка за статистички цели, анализи и креирање на политики од страна на Министерството.

**IV.**

**НАДЗОР И КОНТРОЛА**

**Член 23**

Надзор над спроведувањето на одредбите од овој закон врши Министерството за економија и труд.

**V.**

**ПРЕКРШОЧНИ ОДРЕДБИ**

**Прекршочен орган**

**Член 24**

За прекршоците утврдени со овој закон прекршочна постапка води и прекршочна санкција изрекува надлежен суд.

**Член 25**

1. Глоба во износ од 500 до 1.000 евра во денарска противвредност ќе му се изрече за прекршок на правно лице микро трговец, од 1.000 до 2.000 евра во денарска противвредност за прекршок на правно лице мал трговец, од 2.000 до 3.000 евра во денарска противвредност за прекршок на правно лице - среден трговец, ако даде неточни податоци во изјавата од член 15 став 2 точка 5 од овој закон.
2. Глоба во износ од 300 до 500 евра во денарска противвредност ќе му се изрече за прекршоците од ставот еден на овој член и на одговорното лице во правното лице.

**VI.**

**ПРЕОДНИ И ЗАВРШНИ ОДРЕДБИ**

**Член 25**

Подзаконските акти кои произлегуваат од овој закон ќе се донесат во рок од два месеци од денот на влегување во сила на овој закон

**Член 26**

Овој закон влегува во сила осмиот ден од денот на објавувањето во „Службен весник на Република Северна Македонија“.